Lydia Morant: "El treball conjunt ens ajuda a ser més eficients i propers amb la ciutadania"
05 desembre 2023

## Lydia Morant: "El treball conjunt ens ajuda a ser més eficients i propers amb la ciutadania"05 desembre 2023Última actualització: 05 desembre 2023

![](../gestion/img/9431fc47612bf098861285b372082ba2f212316f98c75d18679de868d3ffcd95.jpg)  
  

La **regidora delegada de Seguretat Ciutadana, Lydia Morant**, i el **comissari principal i cap de la Policia Local de Gandia, José Martínez Espasa**, han fet hui un **balanç de les accions realitzades pel cos durant el mes de novembre**.  
  
L'octubre passat, tots dos van presentar la campanya de proximitat que ja ha posat en marxa la policia. Entre altres mesures, van comentar que, a partir d’aquell moment, es faria un balanç de totes les accions del cos cada mes amb l’objectiu de valorar i destacar les accions més importants en matèria de seguretat.  
  
Pel que fa a l’espai públic, durant el mes de novembre es van fer **185 accions relacionades amb l’ocupació de la via pública i 92 amb esdeveniments**. Morant ha explicat que aquest darrer apartat fa referència, sobretot, a activitats falleres, festes de barris i esdeveniments esportius, així com a actes institucionals o d’índole solidària, com és el cas de la matinal d’"Alma de Acero".  
  
Pel que fa al trànsit i la seguretat, Espasa ha comentat que dels **86 accidents de trànsit** que hi va haver, **4 van ser amb vehicles de mobilitat personal**. Tot i això, ha assegurat que, _**«encara que es tracta d’un fenomen creixent, l’Ajuntament està realitzant una campanya preventiva al carrer i donant consells d’ús en xarxes socials per evitar aquestes situacions»**_.  
  
Sobre el programa de l’**Agent Tutor**, aquest va comptar amb **un total de 64 intervencions** relacionades amb el **control de l’absentisme** i les localitzacions específiques d’alguns menors que no havien anat a classe. A més, també es van procurar altres serveis com el **control als patis o les entrades i eixides de les escoles**, el nombre d’intervencions de les quals, ha assenyalat Espasa, _«ha pogut arribar perfectament a 300»_.  
  
En l’àmbit de la **seguretat ciutadana**, es van atendre un total de **22 persones**, la majoria víctimes de violència de gènere, i es va intervenir en **22 actes vandàlics contra el patrimoni**. Tenint en compte les 18 accions que es van dur a terme entre la unitat de drons i l'UCAN, hi va haver **un total de 66 accions** relacionades amb aquesta matèria al llarg del mes.  
  
Finalment, i pel que fa als **serveis assistencials** de la policia, la regidora ha afirmat que _«el Govern municipal considera que és molt important treballar des de la proximitat i la prevenció per ajudar la ciutadania»_. Així, es van practicar un total de **52 serveis humanitaris** entre els quals hi va haver diferents ajudes a persones grans, i es van atendre **8 intents de suïcidi amb un resultat positiu i 6 casos de persones sense lla**r.  
  
Amb aquestes dades, ha esmentat l’edil, es demostra que _**«treballar juntament amb departaments com els Serveis Socials o els Serveis Urbans, i estar coordinats amb institucions com els jutjats, la Policia Nacional o la DGT, ajuda a ser més eficients, propers, i a poder arribar a tota la ciutadania»**_.

[Twittear](https://twitter.com/share)